CELEX: 62016CN0669
Language: el
Date: 2016-12-23 00:00:00
Title: Υπόθεση C-669/16: Προσφυγή της 23ης Δεκεμβρίου 2016 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας

27.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/18
            
         Προσφυγή της 23ης Δεκεμβρίου 2016 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας
   (Υπόθεση C-669/16)
   (2017/C 063/26)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Norris-Usher, C. Hermes)
   
      Καθού: Ηνωμένο Βασίλειο της Μεγάλης Βρετανίας και της Βόρειας Ιρλανδίας
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Ηνωμένο Βασίλειο της Μεγάλης Βρετανίας και της Βόρειας Ιρλανδίας, παραλείποντας να ορίσει συγκεκριμένους τόπους ως τόπους εντός των οποίων προστατεύεται το είδος που αποκαλείται phocoena phocoena (φαλιανός), παρέβη τις υποχρεώσεις που υπέχει από το άρθρο 4, παράγραφος 1, από το παράρτημα II και από το παράρτημα III της οδηγίας 92/43/ΕΟΚ (1) για τη διατήρηση των φυσικών οικοτόπων καθώς και της άγριας πανίδας και χλωρίδας·
            
         
               —
            
            
               να διαπιστώσει ότι το Ηνωμένο Βασίλειο της Μεγάλης Βρετανίας και της Βόρειας Ιρλανδίας, παραλείποντας, αντιστοίχως, να συμβάλει στη σύσταση ενός δικτύου Natura 2000 με έκταση που να αναλογεί στους υπάρχοντες, εντός της επικράτειάς του, οικοτόπους του είδους που αποκαλείται φαλιανός (phocoena phocoena), παρέβη επίσης τις υποχρεώσεις που υπέχει από το άρθρο 3, παράγραφος 2, της ίδιας οδηγίας·
            
         
               —
            
            
               να καταδικάσει το Ηνωμένο Βασίλειο της Μεγάλης Βρετανίας και της Βόρειας Ιρλανδίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Ο φαλιανός (phocoena phocoena) είναι ένα υδρόβιο κητώδες που περιλαμβάνεται στο παράρτημα II της οδηγίας περί οικοτόπων ως είδος κοινοτικού ενδιαφέροντος ως προς το οποίο απαιτείται να καθοριστούν ειδικές ζώνες διατήρησης. Ένας μεγάλος πληθυσμός κητωδών του είδους αυτού εντός της Ευρωπαϊκής Ένωσης ζει σε θαλάσσια ύδατα στα οποία το Ηνωμένο Βασίλειο ασκεί κυριαρχικά δικαιώματα.
   Σύμφωνα με τα άρθρα 3, παράγραφος 2, και 4, παράγραφος 1, καθώς και σύμφωνα με τα παραρτήματα II και III της οδηγίας περί οικοτόπων, τα κράτη μέλη, στα θαλάσσια ύδατα των οποίων διαβιούν οι φαλιανοί, οφείλουν να προτείνουν συγκεκριμένους τόπους ως τόπους εντός των οποίων θα προστατεύονται οι φαλιανοί και, ενεργώντας κατ’ αυτόν τον τρόπο, συμβάλλουν στη σύσταση του δικτύου Natura 2000. Κατά τη νομολογία του Δικαστηρίου, ο κατάλογος των προτεινόμενων τόπων πρέπει να είναι εξαντλητικός.
   Κατά την Ευρωπαϊκή Επιτροπή, το Ηνωμένο Βασίλειο δεν έχει προτείνει επαρκή αριθμό τόπων αναφορικώς με τον φαλιανό.
   
      (1)  ΕΕ 1992, L 206, σ. 7.